

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:** | Nacrt prijedloga odluke o sudjelovanju pripadnika Oružanih snaga Republike Hrvatske u NATO aktivnosti za sigurnosnu i obučnu potporu Ukrajini (NSATU) |
|  |  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U NATO AKTIVNOSTI ZA SIGURNOSNU I OBUČNU POTPORU UKRAJINI (NSATU)**

Zagreb, listopad 2024.

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U NATO AKTIVNOSTI ZA SIGURNOSNU I OBUČNU POTPORU UKRAJINI (NSATU)**

1. **USTAVNA OSNOVA ZA DONOŠENJE ODLUKE**

Na temelju članka 7. stavka 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o sudjelovanju pripadnika Oružanih snaga Republike Hrvatske u NATO aktivnosti za sigurnosnu i obučnu potporu Ukrajini (NSATU) (u daljnjem tekstu Odluka).

1. **OCJENA DOSADAŠNJEG STANJA**

Ruska agresija na Ukrajinu narušila je europsku sigurnost i međunarodni poredak temeljen na miru, stabilnosti i poštovanju suvereniteta i neovisnosti država. Na posljednjem samitu NATO-a u Washingtonu iz srpnja 2024., saveznici su potvrdili da snažna, neovisna i demokratska Ukrajina ostaje od vitalnog značaja za sigurnost i stabilnost euroatlantskog područja.

Hrvatski sabor je među prvim parlamentima 25. veljače 2022. usvojio Deklaraciju o Ukrajini (Narodne novine, br. 25/22), kojom se osuđuje ruska agresija na Ukrajinu te iskazuje puna podrška teritorijalnoj cjelovitosti, suverenosti i nezavisnosti Ukrajine unutar njezinih međunarodno priznatih granica. Republika Hrvatska podržala je međunarodne mjere ograničavanja prema Ruskoj Federaciji te pružila političku, diplomatsku, ekonomsku, humanitarnu, materijalnu i ostalu pomoć Ukrajini.

Bilateralnim i multilateralnim inicijativama NATO saveznice od početka agresije, pružaju sveobuhvatnu potporu Ukrajini omogućivši suočavanje s agresorom radi zaštite stanovništva te stvaranja preduvjeta za što brže postizanje teritorijalne cjelovitosti u međunarodno priznatim granicama.

Na samitu NATO-a u Washingtonu u srpnju 2024. države saveznice donijele su odluku o pokretanju NATO aktivnosti za sigurnosnu i obučnu potporu Ukrajini (NSATU – „*NATO Security Assistance and Training for Ukraine*).

**Na samitu je** Republiku **Hrvatsku predstavljao predsjednik Republike Zoran Milanović**, koji se tada **mogao usprotiviti toj odluci, ali nije**. Zajedno je s drugim šefovima država i vlada usvojio tekst Deklaracije šefova država i vlada i u svojem govoru nije se ogradio od osnivanja NATO-ove aktivnosti za sigurnosnu i obučnu potporu Ukrajini. Kad mu je Ministarstvo obrane u skladu s člankom 54. stavkom 2. Zakona o obrani 16. rujna 2024. dostavilo navedenu odluku na prethodnu suglasnost, Predsjednik Republike 30. rujna 2024. odbio je dati prethodnu suglasnost na navedenu odluku o sudjelovanju pripadnika Oružanih snaga Republike Hrvatske u NATO aktivnosti za sigurnosnu i obučnu potporu Ukrajini (NSATU).

NSATU će koordinirati pružanje potpore u pogledu dostave vojne opreme i aktivnosti obuke za Ukrajinu od strane saveznica i odabranih partnera. Cilj te aktivnosti je ojačati pružanje sigurnosne pomoći Ukrajini na dugoročniji, predvidljiviji te koherentni način. NSATU će djelovati na području država saveznica i podupirat će samoobranu Ukrajine u skladu s Poveljom Ujedinjenih naroda. NSATU u skladu s međunarodnim pravom, neće implicirati niti učiniti da NATO postane strana u sukobu.

Uspostava NSATU ima jak politički značaj i ima svrhu objedinjavanja i usklađivanja aktivnosti koje države članice Saveza već rade u području darovanja opreme, provedbe obuke, povezivanja ukrajinskih zahtjeva s donacijama te koordinacijom dostave opreme prema logističkim čvorištima bilateralno ili kroz multilateralne formate poput Kontaktne skupine za obranu Ukrajine (*Ukraine Defence Contact Group* – UDCG), uz izbjegavanje dupliciranja s misijom Europske unije za vojnu pomoć za potporu Ukrajini (*EU Military Assistance Mission in Support of Ukraine* – EUMAM). Provedbom NSATU-a osigurava se kontinuitet dosadašnjih napora Saveznica te daljnja koherentna potpora samoobrani Ukrajine u skladu s Poveljom Ujedinjenih naroda.

Politički uvjet za provedbu NATO aktivnosti je da NATO nije i neće postati strana u vojnom sukobu u Ukrajini te da se aktivnost neće provoditi na teritoriju Ukrajine.

Države članice NATO-a u NSATU će sudjelovati raspoređivanjem stožernih časnika i dočasnika u stožere aktivnosti na strateškoj i operativnoj razini te dodjeljivanjem postrojbi u logističke centre. Očekuje se kako će u toj aktivnosti sudjelovati približno 700 pripadnika iz savezničkih i partnerskih država, a sjedište NSATU-a bit će u Wiesbadenu u Saveznoj Republici Njemačkoj, dok će logistički centri biti u državama saveznicama na istočnom krilu NATO-a.

U okviru sudjelovanja Republike Hrvatske u NSATU, predlaže se i nacionalno ograničenje prema kojem pripadnici Oružanih snaga Republike Hrvatske ne mogu biti upućeni na dužnost izvan teritorija Saveza ni angažirani na teritoriju Ukrajine.

1. **RAZLOZI I CILJEVI DONOŠENJA ODLUKE**

Republika Hrvatska će u predstojećem razdoblju nastaviti podupirati pravedne napore Ukrajine za obranom od ruske agresije. Uspostavom NSATU stvorena je zapovjedna i provedbena struktura veličine približno 700 pripadnika u kojoj će sudjelovati pripadnici oružanih snaga država saveznica i partnera te se od Saveznica očekuje doprinos toj aktivnosti u skladu s nacionalnim mogućnostima i ambicijama.

U tom kontekstu NSATU će imati značajnu ulogu u usklađivanju ukrajinskih potreba s potporom koju pružaju saveznici i partneri, kao i u organizaciji transporta darovane opreme i sredstava.

Sudjelovanjem u NSATU Republika Hrvatska bi potvrdila svoju predanost savezničkim naporima za očuvanje zajedničke sigurnosti u Europi u skladu s nacionalnim mogućnostima i raspoloživim resursima, kao što to čini i u sklopu drugih međunarodnih inicijativa i aktivnosti.

Sudjelovanje pripadnika Oružanih snaga Republike Hrvatske u aktivnosti NSATU bio bi dodatan oblik angažmana i potpore Republike Hrvatske kao odgovorne članice Saveza a istovremeno bi imalo i značajnu praktičnu vrijednost za Oružane snage Republike Hrvatske u kontekstu afirmacije svojih sposobnosti i stjecanju dodatnih znanja sagledavanjem svih karakteristika modernoga konvencionalnog sukoba.

Uzimajući u obzir navedeno, predlaže se da se Republika Hrvatska uključi u NATO aktivnost za sigurnosnu i obučnu potporu Ukrajini u 2024., 2025. i 2026. godini i to sudjelovanjem stožernih časnika u Zapovjedništvu NSATU-a, u Saveznoj Republici Njemačkoj, uz navođenje ograničenja da pripadnici Oružanih snaga Republike Hrvatske ne mogu biti raspoređeni izvan teritorija Saveza, ni angažirani na teritoriju Ukrajine.

1. **POTREBNA FINANCIJSKA SREDSTVA**

Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

Na temelju članka 54. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), na prijedlog Vlade Republike Hrvatske, Hrvatski sabor na sjednici \_\_\_\_\_\_\_\_\_\_\_\_\_\_\_\_ donio je

**O D L U K U**

**O SUDJELOVANJU PRIPADNIKA ORUŽANIH SNAGA REPUBLIKE HRVATSKE U NATO AKTIVNOSTI ZA SIGURNOSNU I OBUČNU POTPORU UKRAJINI (NSATU)**

**I.**

U NATO aktivnosti za sigurnosnu i obučnu potporu Ukrajini (NSATU) koja će se provoditi na teritoriju država članica Organizacije Sjevernoatlantskog ugovora, u 2024., 2025. i 2026. godini upućuje se do pet pripadnika Oružanih snaga Republike Hrvatske, uz mogućnost rotacije.

**II.**

Pripadnici Oružanih snaga Republike Hrvatske iz točke I. ove Odluke ne mogu biti raspoređeni izvan teritorija država članica Organizacije Sjevernoatlantskog ugovora, ni angažirani na teritoriju Ukrajine.

**III.**

Izvješće o sudjelovanju pripadnika Oružanih snaga Republike Hrvatske u aktivnosti iz točke I. ove Odluke bit će dio Godišnjeg izvješća o obrani koje Vlada Republike Hrvatske podnosi Hrvatskome saboru.

**IV.**

Ova Odluka stupa na snagu osmog dana od dana objave u Narodnim novinama.

KLASA:

Zagreb

**HRVATSKI SABOR**

Predsjednik Hrvatskoga sabora

Gordan Jandroković

**O B R A Z L O Ž E NJ E**

**Točkom I.** određuje se da Hrvatski sabor donosi Odluku o sudjelovanju pripadnika Oružanih snaga Republike Hrvatske u NATO aktivnosti za sigurnosnu i obučnu potporu Ukrajini (NSATU). Temelj za donošenje Odluke Hrvatskoga sabora je članak 7. stavak 5. Ustava Republike Hrvatske koji propisuje da Oružane snage Republike Hrvatske mogu prijeći njezine granice ili djelovati preko njezinih granica na temelju Odluke Hrvatskog sabora, koju predlaže Vlada Republike Hrvatske, uz prethodnu suglasnost Predsjednika Republike Hrvatske. Zakon o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23) u članku 54. stavku 2. na istovjetan način uređuje ovo područje. U NATO aktivnosti za sigurnosnu i obučnu potporu Ukrajini (NSATU) koja će se provoditi na teritoriju država članica Organizacije Sjevernoatlantskog ugovora, u 2024., 2025. i 2026. godini upućuje se do pet pripadnika Oružanih snaga Republike Hrvatske, uz mogućnost rotacije.

**Točkom II.** utvrđuje se da pripadnici Oružanih snaga Republike Hrvatske iz točke I. ove Odluke ne mogu biti raspoređeni izvan teritorija država članica Organizacije Sjevernoatlantskog ugovora, ni angažirani na teritoriju Ukrajine.

**Točkom III.** utvrđuje se da će izvješće o sudjelovanju pripadnika Oružanih snaga Republike Hrvatske u aktivnosti iz točke I. ove Odluke biti dio Godišnjeg izvješća o obrani koje Vlada Republike Hrvatske podnosi Hrvatskome saboru.

**Točkom IV.** određuje se stupanje na snagu ove Odluke.